VEGA og Live Nation præsenterer

**Frygtindgydende amerikansk dødsmetal i VEGA***.   
Mandag den 30. september nedlægger The Black Dahlia Murder Lille VEGA med hårdtslående og melodisk dødsmetal. Kvintetten udgiver i juni deres sjette album fyldt med makabre mord, kannibaler og vampyrer.*

The Black Dahlia Murder er klar med deres sjette album, *Everblack*, i begyndelsen af juni, hvorfra førstesinglen ”[Into the Everblack](http://www.youtube.com/watch?v=QSoPRG3_ngI)” nu er tilgængelig. Det amerikanske dødsmetal-band er kendt for deres melodiske sange og for at levere stramme og velspillede liveshows.   
  
**Seriemordere og vampyrer**  
Artworket til *Everblack* er lavet af kunstneren Nick Keller, der om nogen har formået at visualisere bandets foruroligende tekster. Forsanger Trevor Strnad skriver stadig horror-inspirerede tekster og berører for første gang mordhistorien, som bandet er opkaldt efter, med sangen ”In Hell Is Where She Waits for Me”. The Black Dahlia Murder refererer til det uopklarede mord på skuespillerinden Elizabeth Short, ofte omtalt som Black Dahlia.

Trevor Strnad har udtalt, at sangen er skrevet til bandets fans, som har efterspurgt en sang om mordet i lang tid. ”In Hell Is Where She Waits for Me” er ikke den eneste sang på albummet med et makabert tema. Der er også underjordiske kød-farmende vampyrer, voldtægter, seriemordere og amputationer i spil på de ti nye sange.

**Inspiration fra Carcass**Bandet er kendt for deres melodiske dødsmetal, men der er også strejfture ud i metal- og deathcoremed høj hastighed, eksplosive beats og til tider growlede vokaler. The Haunted, At the Gates, Pantera og Carcass er blandt andre inspirationskilder for The Black Dahlia Murder. Sidstnævnte især for Trevor Strnads vokalteknik.

**Fakta om koncerten**:  
The Black Dahlia Murder (US)  
Mandag 30. september kl. 20.00  
Lille VEGA, Enghavevej 40, 1674 Kbh. V  
Pris: 200 kr. + gebyr – Forsalg starter fredag den 19. april kl. 10.00 via [www.vega.dk](http://www.vega.dk), billetnet.dk og på posthuse.

*For yderligere oplysninger kontakt venligst*

Bettina Balle - Kommunikationsmedarbejder, VEGA, [bb@vega.dk](mailto:bb@vega.dk) - 3326 0959